b'\n_START_ARTICLE_\nP\xc3\xb5ltsamaa II maailmas\xc3\xb5ja matmispaik\n_START_PARAGRAPH_\nP\xc3\xb5ltsamaa II maailmas\xc3\xb5ja matmispaik on Teise maailmas\xc3\xb5ja aegne matmispaik P\xc3\xb5ltsamaa kihelkonnas Viljandimaal, t\xc3\xa4nap\xc3\xa4evase haldusjaotuse j\xc3\xa4rgi P\xc3\xb5ltsamaa linnas J\xc3\xb5geva maakonnas._NEWLINE_Matmispaik asub P\xc3\xb5ltsamaa kalmistu vana osa kirdek\xc3\xbclje ja Uue-P\xc3\xb5ltsamaa m\xc3\xb5isa kalmistu edelak\xc3\xbclje vahel. V\xc3\xa4idetavalt on siia maetud II maailmas\xc3\xb5jas N\xc3\xb5ukogude poolel langenud s\xc3\xb5jamehed. Hilisematel nimetahvlitel on 59 langenu nimed._NEWLINE_Eestis on see matmispaik on oma planeerimis- ja kujunemisloo t\xc3\xb5ttu erandlik. Harvaesinevalt poolringikujuline matmispaik oli osa P\xc3\xb5ltsamaa uue paraadt\xc3\xa4nava ja -haljasala 1945. aasta planeeringust. _NEWLINE_Suurest sillast \xc3\xbcle II maailmas\xc3\xb5jas h\xc3\xa4vinenud alade oli kavandatud l\xc3\xa4bimurre Marja t\xc3\xa4navale, millest oleks siis saanud P\xc3\xb5ltsamaa uus paraadpeat\xc3\xa4nav. Marja uuest esindust\xc3\xa4navast idasse oli kavandatud suur paraadlik haljasala. _NEWLINE_Haljasala kavandati laiendada P\xc3\xb5ltsamaa kalmistu vana osa arvelt. N\xc3\xb5ukogude s\xc3\xb5jameeste hauad oleksid olnud selle plaani j\xc3\xa4rgi uue maastikukujunduse poolringikujulises koondumispunktis. Uuele kujundusele ette j\xc3\xa4\xc3\xa4va P\xc3\xb5ltsamaa kalmistu vana osa hauat\xc3\xa4hised oleksid t\xc3\xb5en\xc3\xa4oliselt lihtsalt h\xc3\xa4vitatud. _NEWLINE_Praegune m\xc3\xa4lestusm\xc3\xa4rk p\xc3\xbcstitati matmispaigale 1947. aastal. Uue paraadt\xc3\xa4nava ja -haljasala muud osad j\xc3\xa4id teostamata ning P\xc3\xb5ltsamaa kalmistu vana osa j\xc3\xa4i h\xc3\xa4vitamata. _NEWLINE_Matmispaik on 1997. aastast riiklik ajaloom\xc3\xa4lestis, sellel on \xc3\xbchine kaitsev\xc3\xb6\xc3\xb6nd P\xc3\xb5ltsamaa kalmistu ja Uue-P\xc3\xb5ltsamaa m\xc3\xb5isa kalmistuga.'